Նախախնամությամբ էր երեւի կանխորոշված, որ հայոց կաթողիկոս Հակոբ Ջուղայեցի նախապապի շառավիղ Արշակի կրտսեր որդու ծննդյան ավետիսն ազդարարվի 1941թ. մայիսի 28-ին՝ հայոց պետականության վերականգնման օրը։ Դեռեւս ուսանողական տարիներից համակվել էր ազգային գաղափարներով ու հետագա ողջ գիտակցական կյանքը նվիրաբերեց դրանց իրականացմանը։ Երկար տարիներ աշխատելով շրջկենտրոնի N 1 միջնակարգ դպրոցում որպես ռազմագիտության ուսուցիչ՝ ստեղծում է ռազմագիտության լավագույն կաբինետ, որից օգտվում են ողջ Զանգեզուրի ռազմագիտության ուսուցիչները։ Նա իր սաներին կրթում ու դաստիարակում էր անկախության ոգով։ Իր պրպտող ու անհանգիստ բնավորության շնորհիվ ձեռք էր բերել ճանաչված մանկավարժի համբավ, դարձել հանրապետության ողջ տարածքն ընդգրկող հայրենագիտական, տուրիստական արշավների հմուտ կազմակերպիչ։